Burkina-Fasoda prezident gvardiyasi tarqatib yuborilgani e’lon qilindi

Burkina-Fasoning muvaqqat prezidenti Mishel Kafando hokimiyatdan chetlashtirilganidan so‘ng davlat rahbari vazifasini bajarishni vaqtincha o‘z zimmasiga olgan parlament spikeri Sherif Si harbiy to‘ntarishni amalga oshirgan prezident gvardiyasi tarqatib yuborilishini e’lon qildi. Biroq mazkur qarorga qaramay, gvardiya harbiylari prezident saroyi va uning atrofidagi hududlarni nazorat qilishda davom etmoqda. Bu haqda “ТАSS” xabar berdi.

Burkina-Faso hukumat qo‘shinlari tomonidan bildirilgan qurolsizlanish va qon to‘kilishiga yo‘l qo‘ymaslik talabiga javoban Jilber Dyendre boshchiligidagi prezident gvardiyasi vakillari muzokaralarni davom ettirish va inqirozni tinch yo‘l bilan hal etish niyatida ekanligini bildirdi.
Buni amalda ko‘rsatish uchun isyonchilar 22-sentabr, seshanba kuni mamlakat bosh vaziri Isaak Zidini ozod qilgan, bundan oldinroq esa muvaqqat prezident Mishel Kafando va hukumat a’zolari qo‘yib yuborilgan edi. Ayni paytda Kafando poytaxtdagi Fransiya elchixonasidan qo‘nim topgan.